FÆLLES HOLDNING (EF) Nr. 34/98 fastlagt af Rådet den 30. april 1998 med henblik på vedtagelse af Europa-Parlamentets og Rådets direktiv 98/. . ./EF af . . . om kaffeekstrakter og cikorieekstrakter (98/C 204/03)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 B (3), og

ud fra følgende betragtninger:

Der bør foretages en forenkling af visse vertikale direktiver på levnedsmiddelområdet, således at der alene tages hensyn til de væsentlige krav, som de heri omhandlede produkter skal opfylde for at kunne bevæge sig frit i det indre marked i overensstemmelse med konklusionerne fra Det Europæiske Råds møde i Edinburgh den 11. og 12. december 1992, bekræftet i konklusionerne fra Det Europæiske Råds møde i Bruxelles den 10. og 11. december 1993;

begrundelsen for Rådets direktiv 77/436/EØF af 27. juni 1977 om indbyrdes tilnærmelse af medlemsstaternes lovgivninger om kaffeekstrakter og cikorieekstrakter (4) var, at forskelle mellem de nationale lovgivninger om kaffeekstrakter og cikorieekstrakter kunne skabe illoyale konkurrencevilkår, med mulig vildledning af forbrugerne til følge, og dermed kunne have direkte indvirkning på fællesmarkedets oprettelse og funktion;

direktiv 77/436/EØF havde derfor til formål at definere ekstrakter af kaffe og cikorie, at bestemme, hvilke stoffer der kan tilsættes under fremstillingen, at opstille fælles regler for emballering og mærkning af produkterne samt at fastsætte, på hvilke betingelser der kan anvendes særlige betegnelser for visse af disse produkter for at sikre deres frie bevægelighed inden for Fællesskabet;

direktiv 77/436/EØF bør tilpasses den almindelige fællesskabslovgivning, der gælder for alle levnedsmidler, navnlig bestemmelserne om mærkning og analysemetoder;

de generelle bestemmelser om mærkning af levnedsmidler, der er fastsat i Rådets direktiv 79/112/EØF af 18. december 1978 om tilnærmelse af medlemsstaternes lovgivning om mærkning af og præsentationsmåder for levnedsmidler bestemt til den endelige forbruger samt om reklame for sådanne levnedsmidler (5), bør anvendes på visse betingelser;

i medfør af proportionalitetsprincippet i traktatens artikel 3 B, stk. 3, går dette direktiv ikke ud over, hvad der er nødvendigt for at nå det tilsigtede formål;

ved fremtidige tilpasninger af dette direktiv til Fællesskabets generelle forskrifter på levnedsmiddelområdet bistås Kommissionen af Den Stående Levnedsmiddelkomité, der er nedsat ved afgørelse 69/414/EØF (6);

for at undgå, at der opstår nye hindringer for de frie varebevægelser, bør medlemsstaterne ikke vedtage nationale bestemmelser for de pågældende produkter, som ikke er foreskrevet i dette direktiv -

UDSTEDT FØLGENDE DIREKTIV:

Artikel 1

Dette direktiv gælder for kaffeekstrakter og cikorieekstrakter som defineret i bilaget.

Dette direktiv finder ikke anvendelse på »café torrefacto soluble«.

Artikel 2

Direktiv 79/112/EØF anvendes for de i bilaget definerede produkter på følgende betingelser:

a) Varebetegnelserne i bilaget er forbeholdt de i bilaget nævnte produkter og skal benyttes i handelen for at betegne dem. Disse betegnelser ledsages i givet fald af ordene:

- »pasta« eller »i pastaform«, eller

- »flydende« eller »i flydende form«.

Varebetegnelserne kan dog ledsages af benævnelsen »koncentreret«:

- for det i bilagets punkt 1, litra c), definerede produkt på betingelse af, at tørstofindholdet hidrørende fra kaffe udgør mere end 25 vægtprocent

- for det i bilagets punkt 2, litra c), definerede produkt på betingelse af, at tørstofindholdet hidrørende fra cikorie udgør mere end 45 vægtprocent.

b) Mærkningen skal indeholde angivelsen »koffeinfri« for produkter i bilagets punkt 1, på betingelse af at det vandfrie koffeinindhold ikke overstiger 0,3 vægtprocent af tørstofindholdet hidrørende fra kaffe. Disse angivelser skal figurere i samme synsfelt som varebetegnelsen.

c) For de produkter, der er defineret i bilagets punkt 1, litra c), og punkt 2, litra c), skal mærkningen indeholde angivelsen: »sukret med . . .«, »konserveret med . . .«, »tilsat . . .« eller »brændt med . . .« efterfulgt af betegnelsen/betegnelserne på den/de anvendte sukkerart/sukkerarter.

Disse angivelser skal figurere i samme synsfelt som varebetegnelsen.

d) Mærkningen skal angive mindsteindholdet af tørstof hidrørende fra kaffe for de produkter, der er defineret i bilagets punkt 1, litra b) og c), eller mindsteindholdet af tørstof hidrørende fra cikorie for de produkter, der er defineret i bilagets punkt 2, litra b) og c). Tørstofindholdet udtrykkes i vægtprocent af det færdige produkt.

Artikel 3

For de i bilaget omhandlede produkter vedtager medlemsstaterne ikke nationale bestemmelser, som ikke er foreskrevet i dette direktiv.

Artikel 4

Proceduren i artikel 5 finder anvendelse i forbindelse med afgørelser om tilpasning af dette direktiv til de almindelige fællesskabsbestemmelser, der gælder for levnedsmidler.

Artikel 5

1. Kommissionen bistås af Den Stående Levnedsmiddelkomité, i det følgende benævnt »komitéen«, der består af medlemsstaternes repræsentanter, og som har Kommissionens repræsentant som formand.

2. Kommissionens repræsentant forelægger komitéen et udkast til de foranstaltninger, der skal træffes. Komitéen afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Den udtaler sig med det flertal, der er fastsat i traktatens artikel 148, stk. 2, for vedtagelse af afgørelser, som Rådet skal træffe på forslag af Kommissionen. Ved afstemninger i komitéen tillægges de stemmer, der afgives af medlemsstaternes repræsentanter, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager de påtænkte foranstaltninger, når de er i overensstemmelse med komitéens udtalelse.

Er de påtænkte foranstaltninger ikke i overensstemmelse med komitéens udtalelse, eller er der ikke afgivet nogen udtalelse, forelægger Kommissionen straks Rådet et forslag om de foranstaltninger, der skal træffes. Rådet træffer afgørelse med kvalificeret flertal.

Har Rådet ved udløbet af en frist på tre måneder fra forslagets forelæggelse ikke truffet nogen afgørelse, vedtager Kommissionen de foreslåede foranstaltninger.

Artikel 6

Direktiv 77/436/EØF ophæves med virkning fra den . . . (7*).

Henvisninger til nævnte direktiv betragtes som henvisninger til nærværende direktiv.

Artikel 7

1. Medlemsstaternesætter de nødvendige love og administrative bestemmelser i kraft for at efterkomme dette direktiv senest den . . . (8*). De underretter straks Kommissionen herom.

Disse love og bestemmelser anvendes på en sådan måde, at:

- markedsføring af de i bilaget definerede produkter, der er i overensstemmelse med definitionerne og bestemmelserne i dette direktiv, tillades fra den . . . (9*)

- markedsføring af produkter, som ikke er i overensstemmelse med dette direktiv, forbydes fra den . . . (10**). Det er dog tilladt at markedsføre produkter, som ikke er i overensstemmelse med dette direktiv, men som i overensstemmelse med direktiv 77/436/EØF er mærket inden den . . . (11**), indtil lagrene er opbrugt.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale bestemmelser, som de vedtager på dette direktivs område.

Artikel 8

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 9

Dette direktiv er rettet til medlemsstaterne.

Udfærdiget i . . .

På Europa-Parlamentets vegne

FormandPå Rådets vegne

Formand

(1) EFT C 231 af 9.8.1996, s. 24.

(2) EFT C 56 af 24.2.1997, s. 20.

(3) Europa-Parlamentets udtalelse af 23. oktober 1997 (EFT C 339 af 10.11.1997, s. 129), Rådets fælles holdning af 30. april 1998 og Europa-Parlamentets afgørelse af . . . (endnu ikke offentliggjort i Tidende).

(4) EFT L 172 af 12.7.1977, s. 20. Direktivet er senest ændret ved tiltrædelsesakten af 1985.

(5) EFT L 33 af 8.2.1979, s. 1. Direktivet er senest ændret ved Europa-Parlamentets og Rådets direktiv 97/4/EF (EFT L 43 af 14.2.1997, s. 21).

(6) EFT L 291 af 19.11.1969, s. 9.

(7*) 18 måneder efter dette direktivs ikrafttræden.

(8**) 30 måneder efter dette direktivs ikrafttræden.

BILAG

PRODUKTERNES BETEGNELSER, DEFINITIONER OG KARAKTERISTISKE EGENSKABER

1. Kaffeekstrakt eller opløselig kaffeekstrakt eller pulverkaffe eller instant kaffe:

Det koncentrerede produkt, der er fremstillet ved ekstraktion af brændte kaffebønner udelukkende med vand som ekstraktionsmiddel, med udelukkelse af enhver hydrolyseproces, der involverer tilsætning af syre eller base. Ud over teknisk uundgåelige, uopløselige stoffer og uopløselige olier hidrørende fra kaffen må dette produkt kun indeholde de opløselige og aromatiske bestanddele af kaffen.

Tørstofindholdet hidrørende fra kaffe skal udgøre:

a) mindst 95 vægtprocent for kaffeekstrakt

b) mellem 70 og 85 vægtprocent for kaffeekstraktpasta

c) mellem 15 og 55 vægtprocent for flydende kaffeekstrakt.

Kaffeekstrakt i fast form eller i pastaform må ikke indeholde andre end de fra ekstraktionen hidrørende bestanddele. Flydende kaffeekstrakt må indeholde spiselige, brændte eller ubrændte, sukkerarter i en mængde, som ikke overstiger 12 vægtprocent.

2. Cikorieekstrakt eller opløselig cikorie eller instant cikorie:

Det koncentrerede produkt, som er fremstillet ved ekstraktion af brændt cikorie udelukkende med vand som ekstraktionsmiddel, med udelukkelse af enhver hydrolyseproces, der involverer tilsætning af syre eller base.

Ved cikorie forstås rødder af Cichorium intybus L, som ikke anvendes til produktion af julesalat (witloofcikorie), og som er forsvarligt rengjorte med henblik på tørring og brænding, og som benyttes til tilberedning af drikkevarer.

Tørstofindholdet hidrørende fra cikorie skal udgøre:

a) mindst 95 vægtprocent for cikorieekstrakt

b) mellem 70 og 85 vægtprocent for cikorieekstraktpasta

c) mellem 25 og 55 vægtprocent for flydende cikorieekstrakt.

For så vidt angår cikorieekstrakt i fast form eller i pastaform må stoffer, som ikke hidrører fra cikorie, ikke overstige 1 vægtprocent.

Flydende cikorieekstrakt må indeholde spiselige, brændte eller ubrændte, sukkerarter i en mængde, som ikke overstiger 35 vægtprocent.

RÅDETS BEGRUNDELSE

I. INDLEDNING

1. Kommissionen forelagde den 30. maj 1996 Rådet et forslag til Europa-Parlamentets og Rådets direktiv om kaffeekstrakter og cikorieekstrakter, der bygger på EF-traktatens artikel 100 A (1).

2. Europa-Parlamentet afgav førstebehandlingsudtalelse den 23. oktober 1997 (2).

Kommissionen accepterede ikke nogen af Europa-Parlamentets ændringsforslag og har derfor ikke forelagt et ændret forslag.

3. Det Økonomiske og Sociale Udvalg afgav udtalelse den 31. oktober 1996 (3).

4. Rådet fastlagde sin fælles holdning den 30. april 1998 i overensstemmelse med traktatens artikel 189 B.

II. MÅL

Det direktivforslag, der blev forelagt Rådet sammen med seks andre direktivforslag (4), indgår som led i en forenkling af de vertikale direktiver på levnedsmiddelområdet. Direktivudkastet skal erstatte Rådets direktiv 77/436/EØF om indbyrdes tilnærmelse af medlemsstaternes lovgivning om kaffeekstrakter og cikorieekstrakter (5).

Direktivudkastet drejer sig kun om de væsentlige krav, der er nødvendige for det indre markeds rette funktion, og henviser til de almindelige bestemmelser, der gælder for alle levnedsmidler.

III. ANALYSE AF DEN FÆLLES HOLDNING

A. ALMINDELIGE BEMÆRKNINGER

Rådet har fulgt Kommissionen og har ikke accepteret nogen af Europa-Parlamentets tre ændringsforslag:

B. SPECIFIKKE BEMÆRKNINGER

1. Vedrørende Europa-Parlamentets ændringsforslag

- Rådet har ikke kunnet acceptere ændringsforslag 22 og 23 om, at kaffeekstrakter og cikorieekstrakter skal pakkes i nominelle mængder. Rådet mener nemlig, at sådanne bestemmelser henhører under den horisontale lovgivning, og at det af hensyn til den forenkling, der tilstræbes med direktivudkastet, ikke er rimeligt at medtage dem i et vertikalt direktiv. Kommissionen er imidlertid indforstået med at se på spørgsmålet om antallet af færdigpakninger i en horisontal sammenhæng.

- Hvad angår ændringsforslag 24 er Rådet enigt med Kommissionen i, at den hurtige teknologiske udvikling gør det urimeligt at medtage analysemetoder i retsakter.

I den forbindelse har Rådet og Kommissionen fremsat en erklæring om eventuel ajourføring af analysemetoderne.

2. Ændringer i forhold til Kommissionens forslag

a) Den væsentligste ændring, som Rådet har foretaget, drejer sig om omfanget af de gennemførelsesbeføjelser, der tillægges Kommissionen for så vidt angår tekniske tilpasninger og proceduren herfor: Rådet har begrænset disse beføjelser til kun at gælde de ændringer, der er nødvendige for at bringe bestemmelserne i direktivet i overensstemmelse med de almindelige fællesskabsbestemmelser, der gælder for levnedsmidler (artikel 4) - bortset fra mere væsentlige tilpasninger, der fortsat omfattes af den fælles beslutningsprocedure - og forudsat at de udøves efter udvalgsprocedure III.a (artikel 5).

b) De øvrige ændringer vedrører mindre væsentlige spørgsmål:

- en afklaring i artikel 1 af anvendelsesområdet, idet »café torrefacto soluble« ikke længere er omfattet

- varebetegnelserne i artikel 2, litra a), der nu oplyser om den form, hvorunder kaffe-/cikorieekstrakterne markedsføres (f. eks. »pasta«, »flydende«)

- i bilagets punkt 1 om kaffeekstrakternes sammensætning har Rådet foreslået at bevare ordlyden i den gældende lovgivning og medtage »uopløselige olier hidrørende fra kaffen«.

NB: Ændringerne i artikel 2 og 3 og i bilaget er af redaktionel karakter.

IV. KONKLUSIONER

Rådet undlod at vedtage Europa-Parlamentets ændringsforslag - mere af metodologiske end af indholdsmæssige hensyn - og mente, at den tekst, det var nået frem til, som helhed opfylder det tilstræbte mål, nemlig at forenkle levnedsmiddellovgivningen.

(1) EFT C 231 af 9.8.1996, s, 24.

(2) EFT C 339 af 10.11.1997, s 128.

(3) EFT C 56 af 24.2.1997 s. 20.

(4) Forslag til direktiv om

- kakao- og chokoladevarer

- visse former for sukker

- honning

- frugtsaft og lignende produkter

- inddampet mælk

- marmelade og frugtgelé samt kastanjecreme.

(5) EFT L 172 af 12.7.1977, s. 20.